Երևանի ավագանու ընտրություններ 2023

**Երևանի ավագանու ընտրություններ 2023**, Երևան քաղաքի ավագանու հերթական ընտրություններն են, որոնք տեղի են ունեցել 2023 թվականի սեպտեմբերի 17-ին։ Երևանի ավագանու թվով հինգերորդ ընտրություններն են։ Ընտրություններին գրանցվել են 14 քաղաքական ուժ՝ 13 կուսակցություն և 1 դաշինք։

Երևանի 824250 ընտրելու իրավունք ունեցող քաղաքացիներից միայն 234553 կամ 28,43%-ն է մասնակցել քվեարկությանը, ինչը երբևէ գրանցված ամենացածր ցուցանիշն է։

Արդյունքում Տիգրան Ավինյանի գլխավորած «Քաղաքացիական պայմանագիր» կուսակցությունը ստացել է 65 մանդատներից 24-ը՝ ձայների 33%-ով՝ կորցնելով նախկին ընտրությունների համեմատ բացարձակ մեծամասնությունը։ Երկրորդ տեղում է նախկին քաղաքապետ Հայկ Մարությանի գլխավորած «Ազգային առաջընթաց» կուսակցությունը՝ 14 մանդատ և ձայների 19%։ Անդրանիկ Թևանյանի գլխավորած «Մայր Հայաստան» դաշինքը ստացել է ձայների 15% և 12 մանդատ։ «Հանրապետություն» կուսակցությունը Արտակ Զեյնալյանի գլխավորությամբ ստացել է 11% և 8 մանդատ։ Արտակ Գալստյանի գլխավորած «Հանրային ձայն» կուսակցությունը ստացել է ձայների 10%-ը և 7 մանդատ։

## Թեկնածուներ

## Նախընտրական իրադարձություններ
Նախընտրական քարոզարշավը սկսվեց 2023 թվականի օգոստոսի 23-ին և ավարտվեց նույն թվականի սեպտեմբերի 15-ին։ Քարոզարշավի ընթացքում տեղի էին ունենում բակային հանդիպումներ, հանրահավաքներ։ Քարոզարշավի ընթացքում շրջանառվում էին լուրեր իշխող կուսակցության կողմից վարչական ռեսուրսի ներգրավման մասին։

2023 թվականի սեպտեմբերի սկզբին, հասարակական ակտիվիստ Արթուր Չախոյանը հրապարակել էր տեսանյութ, որտեղ նա ներկայանում է որպես Երևանի քաղաքապետի թեկնածու Տիգրան Ավինյանի քարոզարշավի աշխատակից և զրուցում է Երևանի Նոր Նորք վարչական շրջանում անցկացվող քարոզարշավի մասնակիցների հետ։ Զրուցակիցներից շատերը նշում էին, որ իրենք դպրոցների, մանկապարտեզների և համայնքային կառույցների աշխատակիցներ են, ովքեր մասնակցում են հավաքին աշխատանքային ժամերին։ Արթուր Չախոյանը ենթադրում է, որ վարչապետ Նիկոլ Փաշինյանի ղեկավարած «Քաղաքացիական պայմանագիր» կուսակցությունը ստիպում է պետական աշխատողներին մասնակցել Տիգրան Ավինյանի քարոզարշավներին՝ նրա հաղթանակի հավանականությունը բարձրացնելու համար։ «Անկախ դիտորդ» դիտորդական կազմակերպությունը Արթուր Չախոյանի տեսանյութը փոխանցել է դատախազություն՝ քրեական հետաքննություն պահանջելով։ Դատախազությունը հայտարարել է, որ ուսումնասիրում է տեսանյութը։

Քարոզարշավի վերջին օրը Քաղաքացիական պայմանագիր կուսակցությունը անցկացրեց երթ Էրեբունի ամրոցից մինչև Ռուսաստանի հրապարակ՝ քաղաքապետարանի շենքի դիմաց։ Երթին ներկա էին Հայաստանի վարչապետ Նիկոլ Փաշինյանը, կառավարության անդամներ, քաղաքապետի թեկնածու Տիգրան Ավինյանը։ Հետագայում «Հետք» պարբերականում հրապարակված հետաքննության համաձայն՝ երթի նախորդ օրը վարչապետ Փաշինյանի փակ գրառմամբ կազմակերպվել է կուսակցության անդամների, վերջիններիս ընտանիքների, ընկերների, Հայաստանի այլ համայնքների ավագանու անդամների ներգրավումը հաջորդ տեղի ունենալիք երթին ու հանրահավաքին։

## Արդյունքներ
Ընտրացուցակներում գրանցված 824250 ընտրողներից քվեարկությանը մասնակցել են 234553-ը (28,46%-ը)։

Արդյունքում Տիգրան Ավինյանի գլխավորած «Քաղաքացիական պայմանագիր» կուսակցությունը ստացել է 65 մանդատներից 24-ը՝ ձայների 33%-ով՝ կորցնելով նախկին ընտրությունների համեմատ բացարձակ մեծամասնությունը։ Երկրորդ տեղում է նախկին քաղաքապետ Հայկ Մարությանի գլխավորած «Ազգային առաջընթաց» կուսակցությունը՝ 14 մանդատ և ձայների 19%։ Անդրանիկ Թևանյանի գլխավորած «Մայր Հայաստան» դաշինքը ստացել է ձայների 15% և 12 մանդատ։ «Հանրապետություն» կուսակցությունը Արտակ Զեյնալյանի գլխավորությամբ ստացել է 11% և 8 մանդատ։ Արտակ Գալստյանի գլխավորած «Հանրային ձայն» կուսակցությունը ստացել է ձայների 10%-ը և 7 մանդատ։

## Ընտրակարգ
Ավագանու ընտրություններին ընտրելու իրավունք ունի 18 տարին լրացած Հայաստանի քաղաքացին, որը մինչ քվեարկության օրն ունեցել է 6 ամսվա հաշվառում Երևանում։ Բացառություն են կազմում զինվորական ծառայությունից զորացրվածները և ազատազրկման վայրերից ազատվածները, որոնց հաշվառման ժամկետը Երևանում սահմանափակված չէ։

Մանդատները բաշխվում են համամասնորեն բոլոր քաղաքական ուժերի մեջ, որոնք հաղթահարել են նվազագույն ձայների պատնեշը՝ 4% կուսակցությունների համար և 6% կուսակցությունների դաշինքների համար։

## Ծանոթագրություններ

Կատեգորիա:2023 Երևանում
Կատեգորիա:2023 Հայաստանում
Կատեգորիա:Երևան
Կատեգորիա:Երևանի ավագանու ընտրություններ
Կատեգորիա:Հայաստանի ընտրություններ